b"\n_START_ARTICLE_\nOtok Campbell\n_START_PARAGRAPH_\nOtok Campbell (angle\xc5\xa1ko Campbell Island) je podantarkti\xc4\x8dni otok, ki pripada Novi Zelandiji. Ima povr\xc5\xa1ino 115 km\xc2\xb2, obkro\xc5\xbeajo pa ga \xc5\xa1tevilne \xc4\x8deri in pe\xc4\x8dine. Na eni od njih - otoku Jacquemart (Jacquemart Island) - je najju\xc5\xbenej\xc5\xa1a to\xc4\x8dka Nove Zelandije z zemljepisno \xc5\xa1irino 52\xc2\xb0 38' ju\xc5\xbeno._NEWLINE_Otok je pust in skalnat, na jugu pa se dviga ve\xc4\x8d kot 500 m nad morjem. Dolg fjord z imenom Perseverance Harbour otok skoraj razdeljuje na dva dela. Proti morju se odpira na vzhodni obali otoka._NEWLINE_Leta 1810 ga je odkril kapitan Hasselburgh. Plul je na ladji Perseverance (Vztrajnost), ki je bila v lasti dru\xc5\xbebe Campbell & Co. Od tod izhaja ime otoka. Postal je izhodi\xc5\xa1\xc4\x8de za lov na tjulnje, ki so bili na otoku skoraj popolnoma iztrebljeni._NEWLINE_Do leta 1995 je bila v bli\xc5\xbeini severnega obre\xc5\xbeja otoka meteorolo\xc5\xa1ka postaja s stalno posadko. Danes je \xc4\x8dlove\xc5\xa1ka prisotnost omejena na ob\xc4\x8dasne obiske raziskovalcev in strokovnjakov za ohranjanje naravne dedi\xc5\xa1\xc4\x8dine."